આ માહિતી આપતાં માટુંગા વેપારી મંડળના વાઇસ પ્રેસિડન્ટ રવજી ગાલાએ મિડ-ડે LOCALને કહ્યું હતું કે ‘અમારો કોઈના પેટ પર લાત મારવાનો ઇરાદો નથી, પણ અમે અમારી દુકાનોનું અને અમારા ગ્રાહકોનું રક્ષણ ઇચ્છીએ છીએ. શું એ અમારો ગુનો છે? આ ફેરિયાઓ એવી રીતે અડ્ડો જમાવીને બેઠા છે કે તેમને કારણે અમારી દુકાનો ઢંકાઈ જાય છે. અમારા ગ્રાહકો દુકાન પાસે ઊભા રહી શકતા નથી. ફૂટપાથ પર રાહદારીઓ ચાલી શકતા નથી. ચાલવાની જગ્યા ન હોવાથી વારતહેવારે મહિલાઓની છેડતીની ફરિયાદો આવે છે. સુધરાઈને અમે આ સંદર્ભમાં રોજ ફરિયાદો કર્યા પછી એમના તરફથી એકાદ વાર આ ફેરિયાઓને હટાવવા માટેની કાર્યવાહી કરવામાં આવે છે જેને કારણે ફેરિયાઓની દાદાગીરી વધતી જાય છે. આવા સંજોગોમાં દુકાનદારો હતપ્રભ થઈ જાય છે.’